google/wiki40b huggingface dataset:
Subhash Kak

Subhash Kak (hindi keeles सुभाष काक, Subhāṣ Kāk; sündinud 26. märtsil 1947 Srinagaris Kashmiris) on India päritolu USA informaatik, kes on avaldanud töid krüptoloogia ja kvantinformatsiooni alal. Ta on Oklahoma Osariigi Ülikooli professor.
Apellatsioon

Apellatsioon ehk apellatsioonkaebus on kaebus esimese astme kohtu otsusele, palve läbivaatamiseks (apellatsioonimenetluseks) kõrgema astme kohtus (apellatsioonikohtus).
Eestis on apellatsioonikohtuks ringkonnakohus, kes vaatab läbi maa-, linna- ning halduskohtu lahendite kohta tulnud kaebused ja võib vastavalt asjaoludele kohtuotsust kas muuta või selle tühistada, teha uue otsuse, saata asja kohtu teisele koosseisule uueks arutamiseks või jätta kaebuse rahuldamata ja kohtuotsuse muutmata.
Vladas Vitkauskas

Vladas Vitkauskas (sündinud 7. mail 1953 Raseiniai rajoonis) on leedu alpinist ja fotograaf.
Ta on Baltimaade esimene alpinist, kes on vallutanud Džomolungma. Tipputõus toimus 10. mail 1993. Aastatel 1993–1995 tõusis ta Seitsme tipu klubi kõigile 7 eri paigus asuvaile mäetipule.
27. juunil 2006 püstitas ta (koos Vitautas Samarinasega) kuumaõhupallil Leedu kõrgusrekordi (10 640 m).
Ta on Leedu Alpinistide Assotsiatsiooni asutajaid ja oli selle president aastatel 1996–1999. Ta on Leedu Olümpiakomitee liige.
Fotograafina on tal olnud arvukalt isikunäitusi ja ta on jõudnud auhinnalistele kohtadele rahvusvahelistel fotovõistlustel.

Haridustee

Ta õppis aastatel 1970–1975 Kaunase Polütehnilises Instituudis.

Tunnustus

22. aprillil 1993 jäi kadunuks Džomolungma tipult laskumisel Nepali naisalpinist Pasang Lhamu Sherpa. 10. mail Džomolungma tipult laskumisel leidis tema surnukeha Vladas Vitkauskas. 15. mail tõusis ta kaaslastega uuesti mäele, et surnukeha alla tuua. 1996. aastal pälvis ta selle mehise teo eest Fair Play Rahvusvahelise Komitee poolt väljaantava auhinna (audiplomi) World Fair Play Award.
Lazio

Loodus

Lazio idaossa jäävad Apenniinide Reatini, Sabini, Simbruini ja Ernici mäeahelikud. Kõigeim tipp on Mount Terminillo (2216 m). Maakonna läänerannik on tasane. Roomast loode poole jäävad neli vulkaanigruppi: Volsini, Cimini, Sabatini ja Albani mäed. Kraatrites asub rohkesti järvi. Mäejalamite laavaga rikastatud pinnas on viljakas ning toidab sealseid oliivi- ja viinamarjaistandikke. Tivoli ja Fiuggi lähedal asuvad vulkaanilise tegevuse tagajärjel tekkinud kuumaveeallikad. Roomast kagusse, Lazio lõunapiiriks oleva Garigliano jõe juurde jäävad vulkaanilised Colli Albani mäed.
Roomast lõunas asusid Pontini sood, kuni Mussolini lasi need 1920. aastatel kuivendada.
Lazio maakonnas asub mitmekesise loodusega Ciceo rahvuspark.

Haldus

Lazio maakond jaguneb neljaks provintsiks (Frosinone, Latina, Rieti, Viterbo) ja üheks provintsi tasemel linnaks (Città metropolitana di Roma Capitale), mis omakorda jagunevad 377 vallaks.

Rahvastik

Lazios elab umbes 9% Itaalia rahvastikust. Rahvaarv oli 2003. aasta seisuga 5 145 800.

Suuremad linnad

Rooma, Cassino, Frosinone, Latina, Ostia, Rieti, Viterbo.

Majandus

Kergetööstus on arenenud peamiselt tänu lõunaregioonide toetusfondi Cassa per il Mezzogiorno abile. Suurima tööstuse kontsentratsiooniga on Rooma lõunapoolsed satelliitlinnad Aprilia, Pomezia ja Latina. Rooma ise on piirkonna kaubandus- ja rahanduskeskus. Suur osa Rooma elanikkonnast töötab riigiasutustes. Rooma on ka Itaalia suurim turismikeskus.

Põllumajandus

Lazio tasandikulises lääneosas kasvatatakse maisi, nisu, köögivilja ja puuvilju ning peetakse piimakarja. Mägisematel aladel asuvad oliivi- ja viinamarjaaiad.
Peamised kalasadamad on Civitavecchia ja Gaeta.

Latium

Lähemalt artiklis Latium
Vanaajal asus Lazio alal Latium, mille järgi Lazio ongi nime saanud. Latiumi asustasid suhteliselt hilja itaalikute tähtsaim grupp latiinid. 
Leiud osutavad seosele varase Villanova kultuuriga. Urnid, milles säilitati surnute tuhka, näitavad omakorda terramaarekultuuri mõju. Püsiasustusest on märke alates 10. sajandist eKr. 7. sajandil eKr elasid põhja pool etruskid ja sabiinid, lõunas latiinid ja teised itaalikute hõimud.
Rooma mõju kasvades suruti etruskid ja sabiinid alla. Latium sai riigi tuumikuks ja Latiumi keskuseks muutus Rooma linn.

Vein

Lazio veinipiirkonnad: Frascati (DOC), Colli Albani (DOC), Est! Est!! Est!!! di Montefiascone (DOC).
Roosad Pantrid

Ajalugu

Taasloodud Nõmme Kalju fännirühm Roosad Pantrid tekkis 2007. aastal, kui klubi mängis viimast hooaega enne meistriliigasse tõusmist esiliigas. Nime autoriks võib pidada FC Flora pikaaegset poolehoidjat Rootsi Kunni, kes Kalju mängijate roosasid särke nähes teatas, et need on ju Roosad Pantrid.

Rahvuskoondise toetamine

Nõmme Kalju FC kõrvalt käivad Pantrid kaasa elamas ka rahvuskoondisele ja seal palli mängivatele Nõmme Kalju FC mängijatele. 2013 astusid Nõmme Kalju fännid koondise toetamisel sammu edasi ja koondasid sinisärkide mänge vaatamas käivad Roosad Pantrid ühte sektorisse, mis asub A. Le Coq Arena lõunatribüüni vasakus ääres, otse tabloo all. Pantrite esindus käib koondist toetamas ka välismängudel. Kaugeim külastatud mängukoht on Gibraltar (Gibraltari-Eesti maavõistlus) ja suurema osavõtjate arvuga reis oli Leetu (Leedu - Eesti EM-i valikmäng). Reis Leetu korraldati koostöös Saue fännirühmaga ja transpordivahendiks oli Nõmme Kalju FC buss.

Saalijalgpalli rahvaliiga

2013. aastal pöördusid JK Roosad Pantrid eestvedajad Eesti Jalgpalliliidu poole ettepanekuga luua eraldi saalijalgpalli rahvaliiga. Põhjuseks oli paljude rahvaliiga meeskondade soov ka talvekuudel sportlikku tegevust leida. Ettepanek sai EJL-is positiivse vastuvõtu ja detsembris 2013 jooksid 67 meeskonda üle Eesti uues liigas platsile. Sel aastal Roosad Pantrid enda algatatud saaliliigas alagrupist kaugemale ei jõudnud.

Muud turniirid

Kaks peamist turniiri, millest JK Roosad Pantrid väljaspool rahvaliigat osa võtavad, on suvel toimuv Soccerneti sõprade turniir ja jõulude ajal peetav TRIOBET-i aastalõputurniiri fänniturniir. Soccerneti sõprade turniiri parim tulemus on 2. koht (2014). Aastalõputurniiri aegade parim koht on 3.

Sõpruskohtumised

JK Roosad Pantrid on pidanud maha ka omajagu sõpruskohtumisi. Värvikamad neist on Nõmme Kalju FC ekskoondislastest treenerite, Inglise pühapäevaliiga meeskonna FC Good Aids ja ühe tundmatu Poola külameeskonna vastu (tagasiteel Lech Poznani - Nõmme Kalju euromängult).
Kirsti Timmer

Kirsti Timmer (sünninimi Kirsti Valdstein, kodanikunimi Kirsti Valdstein-Timmer; sündinud 12. detsembril 1971) on eesti ajakirjanik.
Ta on lõpetanud Tallinna 22. Keskkooli 1990. aastal.
Raimonds Vējonis

Raimonds Vējonis (sündinud 15. juunil 1966 Ostrovi rajoonis Pihkva oblastis Venemaal) on Läti poliitik. Ta oli Läti president 8. juulist 2015 kuni 8. juulini 2019
Ta sündis aastal 1966 Ostrovi rajoonis Pihkva oblastis Venemaal, kuna tema isa oli seal Nõukogude armees. Lapsepõlve veetis ta Madona rajoonis Sarkaņis (asub praeguse haldusjaotuse järgi Sarkaņi vallas Madona piirkonnas). Ta lõpetas Madona 1. Keskkooli ja aastal 1989 Läti Riikliku Ülikooli bioloogiateaduskonna.
2002–2011 oli ta Läti keskkonnaminister. 2014–2015 oli ta kaitseminister Laimdota Straujuma teises valitsuses. 3. juunil 2015 valiti ta Läti presidendiks
Ta on töötanud kooliõpetajana. Ta on olnud Madona duumasaadik ja Skulte sadama juhatuse liige.
Paul Schneider (näitleja)

Paul Andrew Schneider (sündinud 16. märtsil 1976 Asheville'is Põhja-Carolinas USA-s) on Ameerika Ühendriikide filmi- ja telenäitleja.
Julius Vaks

Julius Vaks (16. oktoobril 1893 Tartu – 7. jaanuaril 1952 Suure-Jaani) oli eesti trompetimängija ja õppejõud.
Lõpetas 1917. aastal trompeti ja korneti erialal Peterburi konservatooriumi Schuberti nimelise preemia, hõbedase trompetiga. 1917–1924 mängis ta Estonia teatri orkestris. 1919–1924 ja 1929–1943 oli Tallinna Konservatooriumi õppejõud ja professor. Ta töötas pikemat aega ka Eesti Lauljate Liidus puhkpillide muusikasektsiooni esimehena ja hiljem puhkpillide ala üldkorsraldajana. Võttis osa Vabadussõjast luues ja juhtides Tallinna Kooliõpilaste Pataljoni orkestrit. 1924–1929 oli Viljandi Ugala teatri muusikajuht ja Olustvere põllutöökooli koorijuht. 1937. aastal avaldas puhkpilliõpiku "Puhkpilliorkester". 1944. aastal astus ta vabatahtlikuna Saksa sõjaväkke.
Pärast II maailmasõja lõppu töötas Suure-Jaani Tarbijate Kooperatiivis. Moodustas kooperatiivi 26-liikmelise puhkpilliorkestri, organiseeris meeskoori, juhatas Ilmatari segakoori ja Lõhavere kutsekooli naiskoori.
Zhongyuan

Haldusjaotus

Zhongyuan koosneb 10 kvartalist, 2 suurvallast ja 1 vallast.
Streptomyces aureofaciens

Ajaloolist

Aastal 1947 avastas Benjamin Minge Duggar (1872–1956), et mullast võetud bakter (näidis A377) toodab antibiootilise toimega aineid. Bakter sai nimeks Streptomyces aureofaciens (avaldatud 1948) ja aine nimetuseks aureomütsiin (tänapäeval liigitatud kloortetratsükliinina tetratsükliinide hulka).
Facelift Deer

Facelift Deer on eesti alternatiivroki ansambel Pärnust. 
Bändi praegune solist on 2012. aasta "Eesti otsib superstaari" konkursi võitja Rasmus Rändvee. Facelift Deer alustas tegevust 2011. aasta jaanuaris, praeguses koosseisus tegutsetakse 2011. aasta sügisest.
Lauluga "Dance" pääsesid nad konkursi Eesti Laul 2013 finaali. 2014. aastal sai bänd Eesti Muusikaauhinna parima rokialbumi eest ja parima uue tulijana.
Raudrist

Asutamine

Raudrist asutati Preisi kuninga Friedrich Wilhelm III poolt 10. märtsil 1813.
Raudristil oli kaks klassi. Mõlema klassi raudristid olid valmistatud mustast metallist, mille esiküljel puudus tekst. Risti tagaküljel oli hõbedane kuningakroon, selle alla kuninga nime esitähed FW. Risti südamikus oli kolm tammelehte ja nende all aastaarv 1813.
Sõjaliste teenete eest autasustatud raudristil oli must lint valgete triipudega mõlemas servas. Mittesõjaliste teenete raudristil oli valge lint mustade triipudega mõlemas servas
Teise klassi raudristi puhul kanti nööpaugus vaid selle linti, kuna esimese klassi raudristi kanti ilma lindita vasakul pool rinnal.
Raudristi Suurristil oli samasugusete värvidega pikk lint, mida kanti kaelas.
Kulmi lahingus osalenud Preisimaa liitlase Venemaa sõjaväelaste autasustamiseks asutati Kulmi rist, mille kuju sarnaneb I klassi Raudristi omaga, kuid rist on ilma teksti ja kujutisteta. 
26. juulil 1815 autasustas kindralfeldmarssal Gebhard Leberecht von Blücher Waterloo lahingus silma paistnud kangelasi vastasutatud kuldkiirtega raudristiga.

Raudristi Saksa keisririigi ajal

18. juulil 1870 andis Preisi kuningas Wilhelm I välja dekreedi raudristi statuudi muutmise kohta. Varasemal raudristil olnud kolm tammelehte asendati kuninga nimetähega W ja aastaarv arvuga 1870.
Vastavalt statuudile võis I klassi raudristiga autasustada nüüd vaid II klassi raudristiga autasustatuid ja Suurristiga I klassi raudristiga autasustatuid. Risti kandmise osas jäid nõuded samaks
5. augustil 1914 Saksa keisri ja Preisimaa kuninga Wilhelm II poolt välja antud dekreediga asendati raudristil olnud aastaarv 1870 arvuga 1914. Kõik muud 1870. aastal kehtestatud nõuded jäid samaks.

Raudrist Saksa Liitvabariigis

1952. aastal ütles Weimari vabariigi riigiminister Otto Geßler: "Sõja- ja vapruse aumärgid on ja jäävad ausse. Nende kandjad väärivad neid.”
26. juulil 1957 kinnitas Saksa Liitvabariigi president Theodor Heuß Saksamaa territooriumil lubatud autasude kandmise seaduse, mille alusel on Raudristi kõigi astmete kandmine Saksa liitvabariigis lubatud. Muudeti raudristi kujundust ja aastaarvu 1939 kohal olnud haakrist asendati kolme tammelehega.

Raudrist ja Eesti Vabadussõda

Narva lahingu ajal, mil pealetungiva Punaarmee vastu sõdisid taganevad Saksa väeosad ja Eesti vabatahtlikud, autasustasid sakslased eestlasi ka Raudristiga. Seega on Raudrist esimeseks Vabadussõjas antud autasuks.
Kurioosumina sai näiteks Hans Kalm oma Raudristi hilisemalt Eesti riigi vastaselt ja Landeswehri juhilt Rüdiger von der Goltzilt. Hiljem sai ta lisaks ka Vabadusristi.
Ben Roy Mottelson

Ben Roy Mottelson (sündinud 9. juulil 1926 Chicagos) on USA päritolu Taani tuumafüüsik.
Ta lõpetas 1947. aastal Purdue ülikooli ja sai 1950. aastal Harvardi ülikoolist doktorikraadi tuumafüüsika alal. Ta asus tööle Kopenhaageni ülikooli teoreetilise füüsika instituuti (millest sai hiljem Niels Bohri instituut), seejärel töötas Kopenhaagenis CERNi uurimisgrupis ja 1957. aastal sai Põhjamaade Teoreetilise Füüsika Instituudi professoriks. Aastal 1971 sai ta Taani kodakondsuse.
Ben Roy Mottelson tegeles eelkõige aatomituuma struktuuri uurimisega. Ta alustas 1950. aastal koostööd Aage Bohriga, et otsida seletust eelkõige raskete tuumade kuju ja laengujaotuse ebasümmeetriale. Aastatel 1952–1953 tõestasid Bohr ja Mottelson katseliselt, et teatud tuumade energiatasemeid saab kirjeldada rotatsioonispektri abil. Nad avastasid tuumaaine juures ka ülijuhtivuse ja ülivoolavuse ilminguid.
Bohr, Mottelson ja James Rainwater jagasid 1975. aastal Nobeli füüsikaauhinda oma töö eest aatomituuma struktuuri selgitamisel, sealhulgas seose leidmise eest tuuma liikumise ja selles sisalduvate osakeste liikumise vahel.
Tiit Toomsalu

Tiit Toomsalu (sündinud 21. novembril 1949) on Eesti poliitik.
1968. aastal lõpetas ta Tallinna 2. Keskkooli (praegune Tallinna Reaalkool). 1974. aastal lõpetas ta Tartu Riikliku Ülikooli juristidiplomiga.
Tiit Toomsalu oli aastail 1999–2003 Riigikogu liige.
Aastail 1995–2004 oli ta Eesti Sotsiaaldemokraatliku Tööpartei esimees (alates 2008. aastast Eestimaa Ühendatud Vasakpartei). Äriregistri andmeil kuulus ta parteisse alates 1991. aastast. 2010. aastal eemaldati Toomsalu parteist juhatuse otsusega.
Petra Uberalová

Petra Uberalová (sündinud 11. aprillil 1995 Bratislavas) on Slovakkia tennisist.
Koos Šveitsi esindava Belinda Benciciga jõudis ta 2012. aastal US Openi noorteturniiri finaali, kus nad pidid vastu võtma kaotuse USA paarilt Gabrielle Andrews ja Taylor Townsend.
Keelkontakttajur

Keelkontakttajur on magnetväljale reageeriv astmelise toimega tajur.
Keelkontaktid asuvad inertse gaasiga, näiteks argooniga, täidetud hermeetilises klaaskestas. Magnetmaterjalist kontaktid täidavad mitut funktsiooni. Nad on samaaegselt nii
magnetjuhiks, elektrijuhiks kui ka kontakti ennistusvedruks. Kontakttakistuse vähendamiseks ja roostetamise vältimiseks on kontaktipinnad kaetud väärismetalliga, näiteks kulla või plaatinaga.
Keelkontaktide töölerakendamiseks tuleb tekitada magnetvoog, mis läbib kontaktidevahelist õhupilu. Magnetvoo tekitamiseks võib kasutada püsimagnetit, keelkontakti läheduses olevat vooluga latti või seda ümbritsevat solenoidi.
Keelkontaktide vahemik on tavaliselt mõnest sajandikust kuni mõne kümnendiku millimeetrini. Valmistatakse sulguvaid, ümberlülituvaid ja püsimagnetitega polaar- ja mälukeelkontakte. Suurte voolude puhul kasutatakse kaarekustutuskontaktiga keelkontakte. Tajuri seisukohalt on keelkontaktide puuduseks lai hüstereesisilmus, eeliseks aga suur toimekiirus (rakendusaeg 0,5...2 ms) ja töökindlus.
Andurites kasutatakse keelkontakttajureid koos mehaaniliste muundurite ja püsimagnetitega. Näiteks, kontakti lülitav püsimagnet võib olla kinnitatud nivooanduri ujukiga, rõhuanduri manomeetrilise vedruga, asendianduri liuguriga jne.
Kolõma jukagiiri keel

Kasetohukiri

Jukagiiridel oma kirjakeelt ei olnud, küll aga oli metsajukagiiridel omapärane piltkiri, nn šanŋar šorile 'kasetohukiri', mida teistel siberi põlisrahvastel ei leidu. Piltkirja kasutasid nii jahimehed oma rännutee ja sealsete erinevate sündmuste ülesmärkamiseks kui ka tütarlapsed, kelle jaoks olid kasetohule noaga joonistatud tos-kirjad ainukeseks lubatud viisiks avaldada noormehele oma armastust.
Etnoloogi Tugolukovi arvates võib kasetohukirjasse suhtuda isegi kui hieroglüüfkirja algetesse, millele viitab mõnede korduvate märkide stiliseerimine ja osaliselt ka abstraheerimine.

Konjugatsioon

Nagu eesti keeleski eristatakse ainsuse ja mitmuse kolme pööret. Üheks erinevuseks on aga see, et lõunajukagiiri keeles on verbi pööramisel ainult kaks aega: minevik-olevik, mille vahe on vaid kontekstist näha, ja tulevik, mille tunnuseks on -t(e)-.
Pööramisel tehakse vahet transitiivsetel (sihilistel) ja intransitiivsetel (sihitutel) verbidel.
SFS 1982:269

SFS 1982:269 Rootsi lipu seadus.
See on avaldatud 29. aprillil 1982 ning seda on parandatud seadusega SFS 1994:697.

Tõlge eesti keelde

§ 1. Rootsi lipp on sinine kollase ristiga. Rist asetseb lipu külgede suhtes risti (vinkelrätt).
§ 2. Lipp on sirgelt lõigatud (tvärskuren) või kolme keelega (tretungad).
Sirgelt lõigatud lipu kõrgus suhtub selle pikkusesse suhtes 10:16. Sisemistel väljadel suhtub kõrgus pikkusesse suhtes 4:5 ja välistel väljadel suhtes 4:9.
Kolme keelega lipu kõrgus on pool selle pikkusest, kaasa arvatud keeled. Välised väljad on ilma keelteta sama suured nagu sisemised ja väljade kõrgus suhtub nende pikkusesse sujtes 4:5. Väliste keelte välisküljed ei moodusta nurki lipu üla- või alaküljega. Keeled moodustavad väliste väljade ja ristiharu pikendused.
Ristiharude laius vastab poolele iga välja kõrgusest.
§ 3 Lipu värvid on hele kesksinine (ljust mellanblå) väljadel ja kuldkollane ristil.
Lähemad eeskirjad värvivarjundite kohta teatab valitsus või ametiasutus, mille määrab valitsus.
§ 4. Riigipea või tema loal teised kuningliku perekonna liikmed võivad kasutada kolme keelega lippu suure või väikese riigivapiga või ilma selleta valgel väljal risti keskel.
Kolme keelega lippu kasutavad sõjalipuna Kaitsejõud ja valitsuse poolt määratavate eeskirjade kohaselt teised ametiasutused, mis tegelevad sõjaväelise tegevusega. Kui selline lipp on käsumärk, märgitakse see erilise tähistusega ülemisel seesmisel väljal.
Ülejäänud juhtudel kasutatakse sirgelt lõigatud lippu.
Lippu ei tohi varustada märkide, kirjatähtede ega muude tähistega muul viisil, kui see tuleneb esimesest ja teisest paragrahvist. Seadus (1994:697).
Ehituse tänav

Ehituse tänav on tänav Rakvere linna kaguosas, Paemurru linnaosas .
Edela-kirdesuunaline Ehituse tänav on 337 m pikkune. Ta saab alguse Rägavere teelt, ristub Killustiku ja Tellise tänavaga ning lõpeb Rakvere linna ja Rakvere valla vahelisel piiril. Kaugus Rakvere keskväljakust – Turu platsist, on linnulennul mõõdetuna ca 1,5 km. 
Tänava on äärde rajatud ühepereelamud, mis on ehitatud 20. sajandi teises pooles.
Gregorio Juárez

Gregorio Juárez (Gregorio Juárez Sacasa, 1800 – 1879) oli Nicaragua poliitik ja diplomaat, koos konservatiivi Rosalío Cortésiga teise Nicaragua valitseva hunta (chachagua) liige aastal 1857. Taoline valitsusviis oli konservatiivse Legitimista partei ja liberaalse Democrático partei vahel sõlmitud ja Nicaragua isamaasõjas flibustjeer William Walkeri vastu suunatud Pacto Providenciali jätkuks. Ta asendas huntas eelmist liberaalide partei esindajat kindralit Máximo Jerez Telleríat.

Elu

Gregorio Juárez sündis 9. mail 1800 Leónis. Ta õppis sama linna Convento de San Francisco kloostris matemaatikat ja meditsiini; hiljem, aastal 1830, lasi ta selle kloostri sulgeda. Temast sai Leóni linnapea ja Nicaragua parlamendi liige.
Poliitikuna viis ta aastal 1829 läbi reformi, millega vaimulikud ordud muudeti juriidilisteks isikuteks. Aastal 1848 vahendas ta Nicaragua ja Costa Rica vahelisi piiriläbirääkimisi. Aastal 1857 oli ta lühikest aega Nicaragua riigipea. Aastal 1870 sai temast Nicaragua Riigikohtu kohtunik.
Gregorio Juárez suri 21. septembril 1879 Leónis.
Martin Jakš

Martin Jakš (sündinud 6. septembril 1986 Plzeňis) on Tšehhi murdmaasuusataja.
2006. aasta juunioride maailmameistrivõistlustel Kranjis võitis Jakš 10 km klassikas hõbemedali ning suusavahetusega sõidus ja teatesõidus pronksmedali. 2008. aastal võitis ta alla 23-aastaste maailmameistrivõistlustel Malles Venostas 15 km klassikas kuldmedali.
Jakš osales täiskasvanute seas esmakordselt maailmameistrivõistlustel 2009. aasta Libereci maailmameistrivõistlustel, kus saavutas 15 km klassikas 22. koha. 2010. aasta taliolümpiamängudel Vancouveris suusatas ta pronksi võitud Tšehhi teatemeeskonna avavahetust.
Esimest korda osales Jakš maailmakarikavõistlustel 2005.–2006. aasta hooajal, kui saavutas 7. jaanuaril 2005 etapil Otepääl 15 km klassikas 46. koha. Järgmisel päeval sõitis ta välja oma esimese punktikoha, kui oli klassikasprinis 25. Esmakordselt jõudis ta poodiumile 14. märtsil 2008 etapil Bormios, kui oli 3,3 km vabatehnikasõidus kolmas. 2011. aasta jaanuaris oli ta etapil Otepääl 15 km klassikas kuues ja oli Tour de Skil üldjärjestuses kaheksas. Parim koht maailmakarikasarja lõppjärjestuses on 16. (hooajal 2010–2011).

Maailma karikavõistlustel

Martin Jakš on osalenud individuaalselt (seisuga 23. veebruar 2015) 127 maailma karika etapil ja jõudnud esikolmikusse kahel korral.
Santa Catalina saar (California)

Santa Catalina on saar Vaikses ookeanis, üks Ameerika Kanalisaartest.
Pindala 192 km². Saar on künklik, kõrgus kuni 648 meetrit.
Kuulub Ameerika Ühendriikidele.
¿Por qué no te callas?

"¿Por qué no te callas?" [poɾˈke no te ˈkaʎas] ('Miks sa vait ei ole?' või 'Miks sa vait ei jää?') on lause, mille Hispaania kuningas Juan Carlos I ütles 2007. aasta Iberoameerika tippkohtumisel Santiagos Venezuela presidendile Hugo Chávezele, kui see Hispaania peaministri José Luis Rodríguez Zapatero kõnet korduvalt katkestas.

Sündmuste käik

Kohtumisel 10. novembril 2007 pahandas Zapatero Chávezt märkusega, et Ladina-Ameerika peab saama investoritele ligitõmbavamaks, et võidelda aina kasvava vaesusega, Cháveze vasakpoolne poliitika peletab aga neid eemale.
Pärast seda katkestas Chávez korduvalt Zapatero kõnet ning nimetas tema eelkäijat peaministriametis José María Aznari fašistiks ja ebainimlikumaks kui madu. Peale selle süüdistas Chávez Aznari kaasaosaluses temavastases putšis 2002. aastal.
Zapatero vastas, et tema eelkäija Aznar, kelle poliitikat ta muidu kritiseerib, oli rahva poolt seaduslikult valitud.
Kuigi Hugo Cháveze mikrofon oli vahepeal välja lülitatud, kordas ta monotoonselt oma süüdistusi. Hispaania kuningas kummardus siis ettepoole ja ütles Chávezele: "¿Por qué no te callas?" Ta sinatas Chávezt. Järgnes korralekutsumine istungit juhatanud Tšiili presidendi Michelle Bacheleti poolt.
Juan Carlos lahkus istungisaalist varsti pärast seda, kui Nicaragua president Daniel Ortega oli süüdistanud Hispaaniat sekkumises Nicaragua valimistesse ja kritiseerinud Hispaania energeetikaettevõtete kohalolekut Nicaraguas.
Ajaleht New York Times leidis, et vahejuhtum demonstreerib Hispaania endiselt keerulisi suhteid oma endiste asumaadega.
Time Magazine'i arvates provotseeris Chávezt Zapatero väide, et Ladina-Ameerika vajab kasvavast vaesusest jagusaamiseks väliskapitali; Chávez peab süüdlaseks kapitalismi ning näeb lahendust ainult sotsialismis, mistõttu ta alustas sõnasõda "Aznari ja teiste vaba turu "fašistide" vastu.
Euroopa Liidu, Ladina-Ameerika ja Kariibi mere maade tippkohtumisel 2008 andis Hispaania valitsusjuht Chávezele edasi Juan Carlose lepitusläkituse. Juulis 2008 leidis Hispaania kuninga suveresidentsis Palma de Mallorcas aset Juan Carlose ja Cháveze lepituskohtumine. Hugo Chávez ütles seal vihjates Mallorca palavale ilmale, mis meenutavat talle Kariibi mere rannikut: "¿Por qué no vamos a la playa?" ("Miks me ei lähe randa?"

Lause populaarsus

Hispaania ja Ladina-Ameerika noorte seas sai sellest kultuslause. Kiiresti läks käibele selle lausega mobiilihelin reggaeton'i taustaga. Humoristid kasutasid seda teemat kupleedes. Argentinas sai sellest lausest telekanali Telefe ühe saatesarja pealkiri.
Harburgi kreis

Ajalugu

1885. aastal rajas Preisi valitsus piirkonnas kolm kreisi: Harburgi kreis, Winseni kreis ja kreisivaba linn Harburg an der Elbe. 1932. aastal Winseni ja Harburgi kreisid ühendati; Harburg-Wilhelmsburgi linn (mis oli liidetud 1927. aastal) sai kreisi keskuseks, kuigi see jäi kreisivabaks ja seega ei olnud kreisi osa.
1937. aastal liidendati Harburg-Wilhelmsburgi linn Suur-Hamburgi seadusega Hamburgi linnaga. Harburgist ja Wilhelmsburgist said kaks Hamburgi linnaosa. Harburgi kreis jäi Preisimaale ja säilitas oma autonoomia. Winsen an der Luhe sai 1944. aastal uueks kreisikeskuseks.

Geograafia

Kreis paikneb Hamburgist lõunas ja seal on mitu Hamburgi metropolipiirkonna eeslinna. Kreisi lõunaosas on osa Lüneburgi nõmmest (Lüneburger Heide).